ผู้ว่าราชการกรุงเทพมหานคร ย้ำสุขภาพเป็นสิ่งสำคัญ ลงทุนเพื่อสุขภาพคุ้มค่ากว่าทำโรงพยาบาล
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวภายหลังเป็นประธานเปิดกิจกรรมโครงการหนองแขมเดิน-วิ่งเพื่อสุขภาพดีวิถีชีวิตใหม่ ต้านภัยโควิด ว่า วันนี้ถือว่าเป็นครั้งแรก ที่ได้ออกนอกพื้นที่กรุงเทพมหานคร เนื่องจากเขตหนองแขมไม่มีพื้นที่ขนาดใหญ่ที่สามารถจัดงานวิ่งได้ อนาคตคงต้องหาพื้นที่ไว้สำหรับการจัดกิจกรรม โดยงานนี้จัดในที่โล่งแจ้งและมีการเว้นระยะห่างเวลาวิ่งจึงไม่ต้องสวมหน้ากากอนามัย ยกเว้นเมื่อต้องอยู่กับบุคคลอื่น หรือมีการสัมผัสกัน ควรสวมหน้ากากอนามัย เพื่อป้องกันความเสี่ยงในการติดเชื้อโควิด-19 สำหรับการออกกำลังกายถือเป็นสิ่งสำคัญ เพราะสุขภาพดีไม่มีขาย อยากได้ต้องทำด้วยตนเอง การลงทุนเรื่องสุขภาพคุ้มค่ากว่าและสำคัญที่สุด ดีกว่าการลงทุนทำโรงพยาบาล สุขภาพดีช่วยให้ทำงานได้ ดูแลคนที่รักได้ ต้องขอบคุณภาคีเครือข่ายที่ช่วยกันจัดงาน รวมถึงภาคเอกชนเป็นกำลังสำคัญในการพัฒนาเมืองสำหรับโครงการหนองแขมเดิน-วิ่งเพื่อสุขภาพดี วิถีชีวิตใหม่ ต้านภัยโควิด ประจำปี 2565 จัดขึ้นโดยสำนักงานเขตหนองแขมร่วมกับกลุ่มหนองแขมร่วมใจ และภาคีเครือข่าย มีวัตถุประสงค์ เพื่อให้ความรู้การฝึกเดิน-วิ่งตามหลักเวชศาสตร์การกีฬา เป็นการรณรงค์สร้างกระแสและเป็นทางเลือกในการออกกำลังกายเพื่อสุขภาพ ตามหลักเวชศาสตร์การกีฬา ส่งเสริมและกระตุ้นให้เห็นความสำคัญของการเคลื่อนไหวผ่านการฝึกเดิน วิ่ง ในชีวิตประจำวันเพิ่มขึ้นอย่างต่อเนื่องและสม่ำเสมอ